off-road | My reise op Kettingsaag
Verkenningstog deur die Karoo
'n Hele tydjie terug het ek en my swaer Spykerkuif een dag 'n draai met die fietse gaan ry. Toe ons terug by die huis kom het ons 'n lafenissie vir die keel gevat en aan die gesels geraak. Die onderwerp van die bespreking: Wanneer gaan ons 'n naweek met ons fietse toer en slag grondpad ry?? Die paaie aandurf waarvoor hulle eintlik gemaak is??
Dadelik het ons 'n kalender uitgepluk en begin kyk na wanneer pas ons albei. Enigste datum wat albei gepas het was die naweek van die 28-30ste Maart.
Sommer net daar maak ons die naweek toe vas en ek begin beplan aan 'n roete en al die fynere detail rondom die trippie.
Die besluit word toe gemaak dat ons soveel as moontlik grondpad wil ry en ook paaie wat ons nog nie gery het nie. Van al die lees op die forums en ook Deon Meyer se Ridders van die Grondpad, het 2 paaie vir my uitgestaan: Witteberge om na Laingsburg, en Ouberg pas buite Sutherland. Na so bietjie rondvra en navorsing vra ek toe my pa hoe ons kan ry. Die antwoord was maklik, Witteberg regs na Konstabel stasie, ry tot by die teerpad tussen Laingsburg en Ladismith, regs tot in Laingsburg en dan met die Moordenaarskaroo pad deur tot in Sutherland. Vandaar na Ouberg Pas, af in die Tankwa in deur Tankwa Nasionale reservaat tot by die R355(Pad tussen Ceres en Calvinia) links na die Padstal en dan terug Ceres en Worcester toe. Ek het sommer op my foon die roetes begin plot net sodat ek 'n gevoel kan kry oor die afstande en wat ons kan verwag. Uiteinde was dat ons so 300km per dag gaan doen en die Sondag heel moontlik so meer na 400km. Met dit in gedagte het die soektog na verblyf begin. Ek was al in Sutherland en Middelpos en Middelpos het vir my 'n redelike bekoring ingehou so ek sou baie graag daar wou oorbly in die hotel
Bietjie rondgebel en pryse begin kry. Aangesien ek op 'n budget werk van R1000 wou ek die verblyf so goedkoop as moontlik doen. Na bietjie rondvra het Basson(Dooie Rot) en my broer Emile my verwys na Rudi op Sutherland.
Intussen het ek uitnodigings uitgestuur vir die res van die manne om te hoor of van hulle dalk wil saamry. Robin het sommer dadelik gesê hy is in. Johan het so rukkie later laat weet hy is in. So ons was viermanskappe sterk. Ek het Rudi gebel en pryse en beskikbaarheid gevra en ek het sommer bespreek.
Na die bespreking het Richard besluit dit is tyd vir trou en daar loop ek vir Rudi en Lilanie op die troue raak. Ons raak aan die gesels en kort voor lank weet Rudi van die trip en se hy maar die storie klink vir hom lekker. Ek en Kanarie(Robin) sê toe sommer vir hom maar dan moet hy inval en saamgaan.
Nou ja om 'n lang storie kort te maak, besluit Rudi hy gaan saam, nooi sy broer Deo saam en Chatillon besluit hy is ook in. En daar kom die finale getal op 7 te staan.
Die week in aanloop begin ek toe 'n "countdown" met die aantal dae na Vrydag oor. Ons almal sou die Vrydag op Worcester bymekaar kom en lekker braai en kuier by my ouers se huis en dan die volgende oggend vandaar vertrek.
Ek het intussen die Saterdag voor die trip my fiets lekker gewas en sommer gekyk of als reg is, toe kom ek agter daar is speling op die sprocket carrier. Haal die agterband af en voel die bearings en toe weet ek hier is fout. Begin oplees oor die bearings en toe begin die uithaal proses. 3 ure later en bietjie sukkel en die bearings is uit. Nou moet daar nuwes gekoop word en ingepress word. Gelukkig het ek vir Izak(Dynotech) gevra of hy 'n press het. Hy het gesê ek kan enige tyd kom dan press ons hulle gou in. So gemaak en daar press ek en oom Cassie hulle in. Die 2 wheel-bearings het ons gelos en ek sou hulle sommer by die huis intik. By die huis gekom tik ek hulle in en sit als aanmekaar.
Kort storie lank het ek die wiel nog 2 keer na dit afgehaal, die ou bearing wat ek weer ingetik het(dit was die donker se skuld) weer vervang met 'n nuwe een en als reggekry vir die trip.
Intussen het Janna(Johan) laat weet dat sy fiets gediens moet word voor die trip en Spykerkuif(Philip) het toe sommer gesê ons doen dit gou die Vrydag aand.
Vrydag het gekom en ek lê al van 3:40 af wakker. Opgestaan en maar TV gaan kyk. Toe ek van die bank opstaan weet ek daar's GROOT fout. Spasma in my nek en rug en hierdie was een wat nie sommer gaan skietgee nie.
Paar pynpille later en 'n koffie en ek is werk toe. Hele dag deur het ek met die pyn geworstel en geweet hier le een LANG naweek voor. 'n Hele handvol pille uit verskillende oorde het die pyn darem so effens verdoof.
Vrydag het ek en Robin afgespreek en mekaar op die Du Toitskloof pas gekry en vandaar rustig gery na Worcester. Daar aangekom het Spykerkuif, Janna en Chat net daar aangekom en die diens van Janna se fiets het begin.
Daarna het ons verskuif na Elma se huis en vuur opgesteek vir 'n lekker braai. Die braai was toe so lekker dat ons eers na 1:00 in die bed gekom het. Dit klink dalk vroeg maar as jy 5:00 moet opstaan en 300km die dag in die saal gaan wees. Nodeloos om te sê lê ta mos toe al van 4:00 af wakker. Ons het opgestaan en vinnig begin klaarmaak en begin opkit.
Spykerkuif het hier op 'n stadium gebel en gevra hoe ver is ons, toe laat weet ek maar ons wag net vir hulle. Hulle het arriveer ons almal het so stuk stuk begin wegtrek. Eerste stop is Caltex buite Worcester sodat almal kan volmaak. Daar aangekom is die pompe toe en die besluit ons om deur te stoot na De Doorns.
Op De Doorns het ons volgemaak en volgende stop was Hexrivier pas vir 'n foto met die mooie Hexrivier Vallei in die agtergrond.
Vandaar het ons letterlik net die pas geklim tot ons weer by 'n padwerke stop gekom. Hier het ons so bietjie vertoef en vandaar die pad ingeslaan na Touwsrivier waar ons weer op 'n padwerke stop afgekom. Hier het ons gou by die Steers gestop, van die manne was redelik honger op die stadium en verskriklik dors.
'n Goeie uur later het ons weer beign ry en ek het toe maar voorgevat aangesien ek geweet het presies waar die afdraai is. Ek het maar effens Saagie se oor gedraai en die pap aangemaak tot by die Witteberge afdraai . Toe almal daar was het ek weggetrek en nie lank nie toe verskyn daar 'n KLR in my spieel en toe sien ek net sy liggies voor my kleiner raak. Ek het stadiger gery sodat die manne kan verbykom sodat ek die Sweeper kan wees en sorg dat almal veilig is.
Die manne aan die voorkant het gelukkig met 'n sak vol planne die naweek aangedurf en elke keer as hulle stop was dit die perfekte plek vir 'n vrag goeie fotos. Ons 2de stop het ons eers overshoot en toe teruggedraai. Venue: 'n dam met lekker grond/sand en 'n mooi berg in die agtergrond!
Nou DS fietse, sand en 'n klomp jongmanne spel net een ding. MARAKKAS!!!!
Sommer met die inry slag is die eerste vore getrek en toe weet ek hier gaan dit lekker gaan. Ons het die fietse almal langs die dam staangemaak en fotos het begin vloei.
Toe kry iemand die briljante idee om video te maak. Wat dan nou mooier as klomp fiets wat een na die ander wegtrek en bietjie sand opskop. En toe maak ons ook sommer so!
Vandaar het ons gery en toe gebeur die eerste groot insident vir die naweek.: Kanarie koop vir hom 'n stukkie grond in die Karoo. Gelukkig het hy die grond mooi uitgesoek. Sagte sand net voor 'n motorhek. Ek het agter hom gery op daardie stadium en toe hy aankom na die motorhek en ek sy lyn sien het ek geweet hier kom moeilikheid. Als het in slow-mo gebeur. In kort deur Johan opgesom in Baaaaaaarppppp baaaaaaaaarpppppp!!! Doef. Tikke tikke tikke. Killswitch!!! Killswitch!!!!
Aansienlik later dieselfde aand het Kanarie homself vorendag gekom met: Die sand het soos donsveertjies gesit op Tweety se lyf.
Verder langs die pad het ons gestop vir 'n vinnige smoke-break en toe hoor ons Chat sit verder in die pad af hy 'n watersplash om fotos te neem. Ek het toe gesê ek ry eerste sodat ek ook kan neem soos die manne verbykom.
Ons het 'n klompie awesome fotos geneem en weer opgesaal en verder gery. Ek was so 4 in die groep en letterlik om die volgende draai vang iets my oog in die pad. Soos ek nader kom sien ek Mr Po Fadder in die pad bietjie lê en son vang. Ek het omtrent rem getrap en redelike strepe in die pad gelos. Die manne na my het ook ernstig gerem en gevra wat is fout?? Ek vra toe of hulle die pofadder gesien het en sê nee, hulle weet van niks. Ons het gou omgedraai en daar lê ta, salig en baas van die stofpad. Na 'n intensiewe foto-sessie het hy besluit genoeg is genoeg en omgedraai en rustig weggeseil.
Bietjie verder in die pad af kry ek vir Rudi en Deo. Nadat ons die fietse afgesit het vra Deo: "Hoor jy dit?" Ek click dadelik waarvan hy praat maar antwoord nie. Hy vra weer: "Hoor julle dit??" Ek antwoord toe ja. Rudi sê toe maar hy hoor niks. Deo se antwoord:"Presies."
Hierdie vallei is so kompleks in sy eenvoud. Die stilte raas in jou ore. EN DIS WONDERLIK!!!!
Van hier het ons die pad gevolg en in Laingsburg uitgekom. Met die groot reëns so rukkie terug het die rivier ernstig afgekom en die gevolge is nog baie sigbaar. Ons het besluit Wimpy is die aangewese plek om die innerlike bietjie te versterk. In die Wimpy het die kelnerin vir 'n ligte oomblik gesorg. Janna het 'n Dagwood bestel en soos die gewoonte is vra die kelnerin vir Janna, Mnr, hoe soek u die eiers? Ek en Johan het mekaar so gevang met die oog en gesmile. Met die haak die kelnerin af en sê: "Saggies gestreel met lang naels?" EN TOE BARS ONS UIT VAN DIE LAG!!!! En sê so gelyk: O, JY KEN!!!. Met die instap het my oog die TV gevang, Stormers was 13-10 agter.
Sommer daar en dan is daar besluit die ete moet vinnig gaan, sodat ons nie die loesing kan gade slaan nie. Oppad na die Moordernaarskaroo afdraai het ons gou by die drankwinkel gestop vir 'n koeligheidjie vir die pad en vandaar die Karoo aangedurf.
Ek het die pad BAIE lank terug gery saam my ouers toe ek nog kind was, maar ook net tot op Rondawel waar daar familie geboer het. Na Kanarie se grondkoop ekspidisie het die agterste wheel-hugger baie los gesit. By nadere inspeksie was hy gebreek en die kanse was daar dat hy tussen die speke kan beland en die remvloeistof potjie kan beskadig. Ons het hom afgehaal en besluit om die wheel hugger af te sny sodat ons hom kan terugsit. So gesê so gedaan maar hy was toe so dat ons hom nie kon terugsit nie. Toe word hy ge-cable tie aan my pannier frame. Van hier het ons redelik sonder insident gery. Erens langs die pad het ek vir Janna verbygegaan, Hy het langs die pad gestaan en strek soos 'n ou wat oefen vir 'n body building kompetisie. Ek het gewaai vir die ou en langs die pad het hy weer ingehaal. Rede vir die strekkery was toe 'n spier-spasma. Janna het langs my ingeval en ons het toe al staande soos die manne van ouds langs mekaar staan en ry vir LANK!!! Dis nou vir die mense wat kan onthou, die storie CHIPS se tipe langs mekaar ry.
'n Entjie verder het ons gestop nadat ons deur die rivier gegaan het en toe hoor ons 'n interessante brokkie inligting. Kanarie was nie die enigste een wat geval het nie. Spykerkuif het self sommer so staan-staan geval. Eenkant van die bike opgeklim en anderkant afgeval!! Gelukkig was die ego meer geskend as die Twin en kon ons darem lag daaroor na die tyd.
Die Twin is OK.
Matewis strek bietjie die spiere.
Die pad vanaf Rondawel tot by Komsberg se uitdraai het aansienlik versleg en dit kan toegeskryf word aan die reëns die week vantevore. Ons het vir 'n redelike tydjie gery wat daar slegs een paar spore was wat na die reën die pad gebruik het. By Komsberg se kruis het ons gestop en vandaar het die manne die stuk ingesit Sutherland toe. Halfpad teen Komsberg pas uit het ek gestop om die mooi vallei wat aan die linkerkant oopmaak in te drink en fotos te neem.
Ek het daarna die laaste stukkie uitgery en kon toe nêrens stof sien nie. Dit het een ding beteken, die manne het bietjie die perde se ore gedraai. Ek het die pad so geloer en kon sien hy is in 'n baie goeie toestand en lat wiel in die rigting van Sutherland.
Buite Sutherland het ons nog 'n foto of 3 geneem en toe die dorp ingevaar. Eers reguit OK toe aangesien niemand geweet het hoe laat hy toemaak nie. Nadat ons klomp goed gekoop het, het ons ons slaapplek gaan soek. Hier het ons ingeboek, verblyf betaal en toe het Paul ons aangeraai om te gaan kyk of die petrolpompe oop is aangesien ons dan eers die volgende dag teen 12:00 petrol gaan kan kry.
Gelukkig vir ons was daar ander mense wat ook pestroleum gesoek het en ons het gou volgemaak. Vandaar is ons terug OK toe om hout en Coke en ys te kry. Hier het ons sommer foelie, aartappels, uie, botter, Aromat, Salt & Pepper seasoning en mushrooms ook gekry.
Terug na die blyplek, als afgelaai en toe is dit tyd vir 'n welverdiende lafenissie vir die keel. Enkel Kaptein en Coke het soos nog geproe in Sutherland se Hotel.
Spykerkuif(Philip), Ninja(Chatillon), Kanarie(Robin) vlnr
Klossie(Deo) , Hommel(Rudi), Matewis(Jaco), Janna/Grootseun(Johan) vlnr
Ons het so bietjie vertoef en na die 2de ene het ons besluit dis tyd dat die vuurtjie aan die gang kom en ons 'n vleisie tan.
Vuur is gemaak en Kanarie het dit reggekry om die vuur te stook sonder om sy donsies te verbrand. Kanarie het vir my, Spykerkuif en himself lekker t-bone steak by Goeie Hoop slaghuis in die Paarl gekry. Nou om dit in perspektief te stel, die steaks het so 800g een geweeg, 3cm+ dik en sappig! Ons was so bietjie lui en koop toe sommer garlic broodjies vir saam met die ete.
Ek en Janna het toe weggetrek en die kardoesies begin maak. Nou vir die mense wat nie weet nie, jy vat foelie, sit hom neer met die blink kant na bo. Dan sny jy jou groente op, sit dit in die middle van die foelie, sit 'n bottertjie, Aromat en sout en peper by en maak hom toe sodat hy dig seël bo. Die groente kan enige iets wees, van blomkool en broccoli, brussel sprouts, wortel en so kan ek aangaan. Hierdie pakkie/kardoesie word dan op 'n rooster met matige kole gesit en gestoom tot hy lekker gaar en sag is.
KONINGSKOS!!! Janna het die steak vir ons meesterlik gebraai en kort voor lank het daar 'n effense stilte begin daal soos die manne 'n slag hulle kake vir iets anders begin aanwend het as nonsens praat. Soos 'n klomp manne bymekaar maar is was borde opsioneel en het ons sommer van die rooster af geeet. Deo het wel besluit om 'n bord te gebruik maar die is kort na ete gewas met Sponsie en Sunlight Liquid wat sy vrou ingepak het. Rudi, Deo en Chattilon het toe besluit dit is tyd vir oë rus en het hulle beddens gaan opsoek.
Ek, Spykerkuif, Janna en Kanarie het besluit ons gaan nog bietjie vasstaan en het verder gebraai en gekuier. Hier teen 00:30 het ons ook katel se kant toe begin staan. Na 'n gebadtery en handdoek stelery het ons die beddens gevind en ingesluimer vir 'n goeie nagrus.
Nodeloos om te sê, 'n klomp mans in dieselfde kamer, almal weet daar moet geslaap word, maar niemand is eintlik al lus vir slaap nie. Het ons die grootste klomp nonsens gepraat en kwytgeraak waaraan mens kan dink. Wishlist vir verjaardag en X-mas, 'n Go-Pro sodat ek al hierdie dinge kan vaslê op film! Toe ons uiteindelik tot rus kom was die nag se slapie maar kort. Die rede vir die Go-Pro is eintlik om die manne se verskillende snork-style op video vas te vang.
Sondag môre 5:00 het die eerste wekker afgegaan en 'n moeë hand het hom doodgeklap. Ons het so stelselmatig begin opstaan en begin klaarmaak.
Janna se steakie mooi gegarlic!!
Ons slaapplek vir die nag van agter gesien.
STREK!!!!!! Hier lê 'n lang dag voor.
Kanarie probeer nog die laaste bietjie slap uit die dag wurg.
Hierdie foto is vir my nogal spesiaal. Nadat ons die foto geneem het, het ons weer terug na ons fietse gestap. Rudi(Hommel) het gesê ons is voor die kerk, kom ons doen 'n gebed en vra vir bewaring op die pad. Spykerkuif het ingespring en gesê hy sal bid. Net daar het ons in 'n kring gestaan en Spyker het vir ons gebid vir bewaring en dankie gesê dat ons so bevoorreg is om die skepping op so manier te verken.
Ons het opgestart en vir oulaas die hoofstraat toegemaak met bikes vir 'n vinnige kiekie of 6. Vandaar het ons gery tot by Ouberg se afdraai.
Ek het 'n mental note gemaak dat ons defnitief moet terugkeer sodat ons kan gaan sterre kyk en volgende keer gaan ons in Middelpos slaap en Gannaga-pas ry.
By die afdraai na die Tankwa/Ouberg pas het ons gestop vir 'n foto en 'n geselsie en vandaar gery tot ons aan die bopunt van Ouberg Pas gestop het.
Janna was werklik bly oor die grondpad!!
'n Lekker groepfoto by die bord.
Ons resident NINJA
En die Ninja kan dans ook!
Kanarie!!! TWEET TWEET.
Ek het gereken dit sal goed wees om van elke ou op sy eie 'n foto of 5 te h aan die bokant van die pas.
Rudi en Humble Bee
Ouderdom begin wys. Die laat nagte eis hul tol. Spykerkuif rus bietjie oë.
DEO(Klossie) laat Superman skaam lyk.
Janna een van die 2 ridders in en van Swart. Hahahaha
Vinnige stop net om te kyk ons is nog op die regte pad.
Tankwa het begin warm raak so ek het my broek en baadjie se thermals uitgezip en is vasgevang op kamera
Janna, is dit skoon Coke daai?? Ons span bietjie uit by Oudebaaskraaldam.
Die laaste stukkie van Oudebaaskraal het ek vir 'n lank ruk voor gery en die pap redelik aangemaak. Ninja is later by my verby en ek het hom eers weer by die Padstal gesien. Die feit dat ons die stukkie vinniger gery het, het meer tyd losgemaak sodat ons lekker rustig by die Padstal kon kuier. Met ons aankoms by die Padstal het Ninja die volgende woorde ge-uiter: "As ek vandag geval het, het ek my binne-in 'n Boesman tekening geval!" LEGEND statement.
Kanarie lyk heel in sy element hier in sy wêreld.
GoPro, Pooratech style.
Robin is connected met die mense by die padstal en kort voor lank het ons sommer vuur aangesteek en die wors wat oor was warm gemaak. Dis seker een van die redes hoekom die Tankwa Padstal so gewild is, die mense is gemaklik en 'n kuier gebeur sommer so sonder dat jy dit beplan.
Hierdie ou stamperboor was vir my baie spesiaal. My oupa het presies so ene gehad en ek kan onthou hoe ek naweke tyd saam met hom by die boor spandeer het. In die agterplaas by die huis op Laingsburg het daar gewoonlik hopie grond en stukke klip gelê en met dit kon oupa Hans met redelike akkuraatheid sê hoe ver ons van water af was. Om te boor met hulle is harde werk en 'n harde lewe, maar as jy die Karoo ken en al gesien het hoe skape dors lei verstaan jy beter watter genoegdoening en vervulling mens kry uit 'n aar water raakboor in die dorre Karoo. As jy ooit eendag die geleentheid het om by 'n boor te stop en te sien hoe daar geboor word, en 'n water-aar raak te boor, met die water wat jy hoor opruis in die gat en dat die hoogte van die toring bo uitspuit. Dan, sal jy dalk die kosbaarheid van water verstaan. Touch of Class met hul liedjie – Dans in die Reën vang hierdie gevoel baie mooi vas. Mens sien stamper-bore nie meer so prominent nie aangesien meeste mense nou met lugdruk-bore werk.
Rudi het sommer vinnig vir ons 'n klompie broodjies gereel en mensig was dit leka!!
Ons Ninja span bietjie uit by Touwsrivier se afdraai
Op 'n lekker naweek!!! BOOOOOJAAAAAAAA
As die fiets so lyk, kan julle julleself indink hoe sy drywer lyk??
Kettingsaag sien die son sak in die Weste.
Hierdie was verseker vir my 'n naweek vir die boeke. Ons het almal die naweek geniet en almal het veilig terug by hul huise gekom. Ons almal se fietse was heel en ons het voorspoedig gery. Wat meer is, almal in die groep kon stop en net die natuurskoon bewonder en waardeer. Ek moet se dit was regtig 'n voorreg om hierdie ondervinding met hierdie groep mense te deel.
En so lief soos ek vir gatskuur is, is hierdie die begin van vele. Dit was vir my wonderlik hoe almal ingeskakel het en elkeen sy deel gedoen het sonder om te kla. Elkeen wat die naweek meegemaak het, het male sonder tal gese dat ons meer ons nabye omgewing moet verken. Paaie ry wat ons nog nooit gery het nie. En plekke gaan sien wat ons net kan droom van!
Spykerkuif, Matewis en die Breede Bash
biking, dual sport, grondpad, Kettingsaag, off-road, Stofdonkies
Nadat ek die Kettingsaag gekoop het, het ek by 'n forum genaamd Wilddogs aangesluit. Aanvanklik eers bietjie die dam en sy ganse uitgekyk en toe gesien maar die meeste van hulle is net so laf soos ek. Lekker man lekker. Gawe mense wat mekaar so af en toe bietjie byt en dan weer aangaan.
Sommer dadelik tuis gevoel en toe dop hierdie Breede Bash eendag voor my op. Aangesien ek en Spykerkuif(My Heavy) of swaer in mooi Afrikaans albei reeds die Saterdag aand planne gehad het, het ons besluit om die Vrydag al deur te ry en langs die rivier te gaan kamp.
Vroeer die betrokke week moes ek Ceres toe om suppliers te gaan sien. Soos die gewoonte al is het ek by oom Hempas gestop by Hamlet Slaghuis en vir ons 2 monster T-bones gekry vir die Vrydag se braai.
Kom ek stel dit net gou in perspektief. As ek Ceres toe gaan, koop ek steak daar en was nog nooit spyt nie. Ek is eintlik 'n rump of sirloin man maar het besluit dis tyd vir 'n verandering. Het oom Hempas mooi gevra om die T-bones lekker dik te sny. Hy het my gedagtes mooi gelees en toe maak hy die lem op so ongeveer 3cm dik staan. Hy het net opgekyk en toe hy my vang het hy gesny. Sommer geweet dis wat ek wou he. Ek koop al amper 10 jaar steak by hom en dis lekker as mens sommer so tuis voel.
Soos 'n goeie vriend van my eendag gese het, jy sorg dat jy 'n goeie verhouding met jou God, jou prokureur en jou blokman by die slaghuis het.
2 x 750g steaks later in 'n lekker sousie het die nwk gewink.
Donderdag het gekom en ek het gesorg dat die Kettingsaag gepak is sodat ek sommer Vrydag na werk in die pad kan val. Intussen het die groupie wat Vrydag sou kamp mooi gegroei(eintlike kuier is eers die Saterdag) en Legadema het met my kontak gemaak om te hoor of ons kan saamry van die tonnel af.
Ek het so bietjie laat weggekom en maar binne die spoedgrens gehou aangesien mens nie weet waar die Bewakers van die koeltebome skuil om duur fotos van jou te neem nie. Toe ek by Legadema aankom was hy net besig om op te kit om te ry. Ons het vinnig gegroet en toe se hy ek kan maar laat waai. Nou hy het 'n Katoooom gery, vir die wat nie weet nie, die goed is morsig vinnig. Ek het toe maar aangestoot Du Toitskloof pas uit en hy het defnitief rustig gery. Net so voor Worcester het die blits op my afgekom en toe het ons saam gecruise tot by Spykerkuif se huis. Daar aangekom het ons hom bietjie aangejaag sodat ons kan ry aangesien hy inmeng met ons drink-tyd.
'n Vinnige stop by die "apteek" vir die nodige "medisyne" en ons was oppad. Spykerkuif het voor gevat met die Swart Mamba, dan Legadema en dan ek. By Brandvlei het ons afgedraai en sommer die eerste grondpaadjie weer links en toe ek weer opkyk sien ek net stof en toe dop Spykerkuif voor my uit.
My maak ook toe maar die pap aan en ek het terug gehang sodat ek nie in sy stof ry nie. Ons het toe afgedraai by Rivierplaas en darem toe vir Legadema opgespoor waar hy al rustig rondgestaan het.
By navraag het hy gese hy het maar die Katoooom se oor gedraai om darem net te kyk of die ou nog 180 op die grondpad kan loop. HECTIC!!!!
Ons het afgesaal en gou kamp opgeslaan maar nie voordat ons eers ietsie vir die keel gegooi het nie.
Nadat ons slaapplek vir die nag reg was( my ma se altyd solank haar slaapplek reg is sien sy kans vir baie) het ons gaan kennismaak met die ander manne wat ook die Vrydag deurgekom het. Uitgevind die manne is van Hermanus en een van hulle ry 'n lekker DR.
Met die het ek eers fotos geneem en aan die minderbevoorregtes (Basson van der Spuy) gestuur wat ook 'n DR het. Die boodskap wat ek terug ontvang het kan ek nie hier weerle nie aangesien ek bang is daar is familie-mense wat dit lees. Ons glo hy sal volgende jaar hierdie een mee-maak.
Ek het so bietjie rondgekyk, toe se die manne ons moet oorstap na waar die vreugdesvure brand.
Daar aangekom met net glas in hand het ons kennis gemaak met die ander manne en toe ek weer sien sneuwel die voggies in my glas. Nou die wat my ken weet ek drink rum. En net een soort. KAPTEIN. Spykerkuif het my so gekyk en gese, ons het mos nie gekom om te loop nie. Toe se ek nee. Ons het toe sommer die Kaptein en die Pepsi gaan haal en saamgebring vuur toe.
Die manne was nie skaam met hulle hout nie en ook nie met die ys nie.
Mental Note to self: Remember the ice!!! Aangesien ek met die vorige plaasnaweek die ys vergeet het en nou nog die prys vir daai een betaal.
Dis vir my altyd wonderlik hoe mense van heeltemal verskillende agtergronde, met verskillende verwysingsraamwerke en verskillende ideale,drome en idees kan saamkom en saam kuier wat slegs een belangstelling deel. Hierdie naweek het dit net weer bewys. Maak nie saak wat jy doen, wat jou bankbalans of jou claim to fame is nie. Ons het een passie gedeel. Avontuur. En meer spesifiek, Avontuur-fietse.
Ek dink die volgende foto som 'n biker mooi op:
Die vure het gebrand, die voggies gevloei en toe pluk ek daai 2 monster-steaks uit en die manne se monde begin water. Ons 2 steaks het die rooster vol gele. Ek was die braaier en Spykerkuif die skinker. Ek wou nou se ons het 'n skilpad braai gehad(min vleis en baie dop) maar ek sal lieg as ek so se.
Een steak het 'n grootbord vol gele so ons het net steak geeet.
Kettingsaag en die Swart Mamba
Spykerkuif, die smile se dit als
Vroegerig die aand hoor ons 'n mooi dreuning. Toe ons weer sien dop daar 'n V-Strom uit. Man genaamd Chris as ek reg onthou al die pad vanaf Swellendam.
Die pad van Swellendam was lank en die week bedrywig.
Legadema mors nie nog tyd met tente nie!
Lekker buite stort!!!
Soos gewoonlik was ek al vroeg op 4:00 nadat ons so rondom 1:00 gaan slaap het. Met die opstaan het Legadema ons getreat met 'n lekker koffie. Dis seker die eerste ding wat ek vir my gaan kry voor my volgende trip. 'n Beker en keteltjie sodat mens koffie kan drink.
Van die Worcester manne wat ook Bash toe sou kom het so drupsgewys begin aankom en toe raak die manne honger. Besluit is geneem om so bietjie Robertson toe te ry vir 'n lekker brekkie by die Dros. Manne het in gelid ingeval en die grondpad gevat. Aangesien ek en Vader Tyd 'n afspraak met mekaar het as ek op die bike is, het ek die agterhoede gebring.
Later van die manne verbygegaan en by die Dros aangekom en so bietjie reggestaan vir 'n paar kiekies.
Na 'n lekker brekkie en 'n voggie of 2 het ons in die pad geval Rooiberg Kelder toe. Hier sou ons regs draai en die grondpad vat Nuy toe. Ek het sommer weggevlie en voor gery.
Oppad Rooiberg toe kyk ek in my spieels. Daai gevoel wat so teen mens se rug opkruip en jou hoendervleis gee, dis hoe ek gevoel het met 'n stuk of 10 bikers agter my. WOW!!! Wel net voor Rooiberg gaan ek 'n lorrie verby wat afgetrek het om plek te maak vir ons om verby te kom. Halfpad verby die lorrie hoor ek Kettingsaag se 2-stroke het ingeskop en hy dreun aansienlik harder en dieper. Ek is min gepla en draai die ou se oor net verder met die gedagte dat die klank teen die lorrie vasslaan en terugslaan en vir my harder klink. Lorrie verby hoor ek maar die dreuning verander nie en dis toe dat ek my linkerhand uitsteek en voel waar die exhaust is. Guess what, A WHOLE LOT OF NOTHINGNESS!!!! Nou kom ek plaas dit gou in perspektief: Dis 'n Two Brothers pyp, Carbon Fibre en my broer het hom saamgebring uit Amerika. Skat hy is so R4500 werd so toe begin ek al woordeboeke herskryf. Trek af en draai om. Spykerkuif het agter my gery en in sy verduideliking later se hy dit het gelyk soos iets uit 'n movie. Die pyp het losgekom by die pop-rivets en woerts daar gaan hy. Spyker het eers geswenk na links, toe na regs en gelukkig toe die pyp grondvat skiet hy oor die pad en eindig aan die ander kant in 'n bos op. Mapsource en nog 'n man of 2 het gestop en toe begin die soektog. Eventually het Spykerkuif hom gekry waaroor ek baie bly was. Wonder bo wonder was hy nog heel(bewys van hoe sterk Carbon Fibre werklik is).
Ons het die manne meegedeel hulle moet maar verder ry en dat ons eers terug CW toe gaan ry om hom te gaan regmaak.
Nou 100km/h met 'n af exhaust is nie my idee van fun nie. Op hierdie stadium het 'n Rotary met 'n 76mm exhaust niks op my gehad nie, sou hom laat skaam lyk. My Spykerkuif aangekom het ons eers 'n branfien gegooi want toe was ek diep dors aangesien dit varkwarm was.
Ons het die pyp reggemaak en 'n uur en 'n half later het Kettingsaag weer soos 'n 4–stroke gedreun en toe besluit ons om sommer Slanghoek toe te ry aangesien dit 'n mooi pad is en ons by Dam Fine Café(Boshimela) kon stop vir ietsie vir die keel. Ek en Spyker het besluit om fietse te ruil aangesien ek nog nie met die Swart Mamba gery het nie.
Daar aangekom besef ons ons het nog niks geeet nie. Lekker bord chips en 'n Passionfruit en lemonade verder val ons in die pad oor die nek oppad na die laagwaterbrug. Daar het ons gestop en toe het ek eers 'n profile-pic vir en van Spykerkuif geneem op die laagwaterbrug. Hiervandaan is ons terug huis toe.
Luilekker spin om die naweek af te sluit. Laastens wil ek net se dat Rivierplaas sommer 'n lekker plek is om te kamp. Vir 'n naweek of lang.
Ek het net weer besef oral om ons sit ons met sulke juwele wat ons nooit van weet of sien nie. Dit laat dink my aan die volgende:
Many moons ago het so kort ronde mannetjie saam met wie ek gewerk het 'n paar windgat laaities koudgesit.
Ons het so 60km buite Tzaneen op die Eiland pad een aand gebraai soos die gebruik was. Een van die manne daar nooi toe 2 van sy pelle oor om saam te kom braai. Want ons is mos darem gasvrye Kaapse manne. Hulle kom toe met groot bravado daar aan. Miskien moet ek net se dat hulle toe vars uit de skool is en op daai stadium is wat hulle als weet en almal kan vreksuip. Needless to say was ons toe al 'n KWV of 2 voor. Hulle kom brag toe oor hulle oorsee gaan en die een was al in Europa en na so 10 minute vra ou Ambrose vir hulle twee: "Nou se my was julle al in die Kaap?" Nee antwoord albei. Toe se Ambrose: "nou hou asb op met $^* praat, as jy nog nie in die Kaap was nie, was jy nog nerens." 10min later toe is die 2 Frikkies skoonveld en hulle los hulle cooler vol kos en drank net so. Hulle het die volgende oggend 'n lee koelboks kom haal.
Ons is altyd opsoek na die juwele daar ver, Kruger Wildtuin, Namibie, Botswana, Amerika en so kan ek aangaan. Maar die werklike juwele wat 'n klipgooi van ons af is. Mis ons.
Sommer net so gedagte vir die dag.
biking, dual sport, off-road
Alle goeie trippies begin met 'n plan. Of sal ek sê , drang, 'n hunkering na die onbekende en 'n verkenningslus wat gevoed moet word. My plan al lank terug was om die naweek van die 21ste Maart bietjie vir Kettingsaag te vat en Witsand toe te ry. Met my laaste Malagas/Infanta trip het ek gesê ek wil teruggaan en Witsand gaan verken.
My planne vir die naweek sou nog 2 keer verander 3 weke voor die aanvang van die uittog. Ek sou hierdie trip aangepak het alleen, en bietjie die wêreld gaan verken het. Die voordeel van dit is dat ek baie flexible is en op die ingewing van die oomblik kan dinge doen en rigtings inslaan sonder om te veel te worry. My roete en planne het verander in aanloop tot die naweek en 2 weke voor die aanbreek het ek besluit om die manne in die groep saam te nooi.
Spykerkuif het dadelik gesê hy is in. Panda en Kanarie was tentatief in. Dwayne het sy arm gebreek so kom dit nie maak nie en Herman het besluit hy het genoeg gehad van die Buell en 'n KTM gekoop. Ninja het vir Maanskyn gesê hy gaan die naweek bietjie tyd saam met haar spandeer en aangesien dit net 'n manne-naweek was het hy besluit om sy woord te hou en hy en mamma het self 'n paar wilde mak diere gaan kyk. Defnitief nog iets wat ek ook wil gaan doen.
Die hele Maart-maand was 'n riller. Met rondreis vir die werk Centurion toe, familie van Chantelle wat kom kuier uit Uitenhage, my ma wat 60 raak, 'n braai of 2 by vriende. So dit het gerook gegaan.
Intussen het ek die reën met 'n arendsoog dopgehou. Die Maandag voor ons moet ry kry ek 'n oproep. Kanarie het besluit hy gaan saam. Maar die Geelkameel moet gediens word. Maandag aand is ek Worcester toe vir my ma se 60ste. Dinsdag-aand weer teruggery om te werk Woensdag, Woensdag na werk al die parte gekry vir die diens aangesien Kanarie bedags in Stellenbosch sit. Donderdag middag stop ek en Kanarie so gelyk by die huis en hy begin solank die Geelkameel uitmekaar haal.
Varkboer dan lyk jy so.
Ons het ook verneem Lisa-Mari se dagmoeder is in die hospitaal opgeneem. So Fiela het by Ouma gebly vir die week. Dit was nogal vir ons 'n groot skok. Nie omdat dit ongerieflik is nie, maar omdat tannie Bibi en oom Anton al vir ons soos 'n ouma en oupa geraak het. So Woensdag het ons tyd gemaak en haar in die hospitaal gaan besoek. Die nuus wat ons gekry het was 'n skok maar ons het dit semi verwag: Tannie Bibi gaan nie verder na Fiela kan kyk nie. Ek het haar toe sommer reguit gesê dat die lewe belangriker is en dat sy nou moet rus en haar lewe moet geniet. Donderdag aand gedurende die diensery het ek en Chantelle vir Daleen gaan sien wat ook hoog aangeskryf word deur tannie Bibi.
Een probleem minder. Fiela het 'n nuwe dagmoeder. Geelkameel is toe ook gediens en aanmekaar gesit. Toe besluit ek dat ek seker sal moet begin pak vir die naweek. Een ding het soos 'n paal bo water gestaan: Ek gaan nie my panniers saamvat nie. En so pak dat ek die topbox ook by die huis kan los as ons die Saterdag ry.
Die pakkery het sommer gou gegaan. Vrydag het ek die ure omgebid by die werk sodat dit kan 16:00 raak en ek kan ry. Toe die klok 16:00 slaan was ek opgekit en reg om in die pad te val. Eerste stop was die petrolpomp. Geen petrol. 2de stop petrolpomp verder in die pad af – geen petrol. 3de stop Engen in Stellenbosch – geen petrol. 4de stop Total by Somerset Mall. PETROL!!!! Ek het volgemaak en toe val ek en Kanarie in die pad.
Pad was redelik besig en ons het by Shell buite Botrivier gestop en vir Spykerkuif gewag. Spyker het nie lank na ons gestop nie, ons het gou paar woorde gewissel en die pad gevat Vermont toe waar ons vir Panda moes kry.
Die berg by Karwyderskraal het erg gebrand en die wind was sterker as net 'n briesie en mens kon die vlamme van die pad af sien. Dis altyd vir my erg hoe baie diertjies omkom in sulke brande. En dis so onnodig.
Panda het sommer vir ons parkering oopgehou by Tippels, 'n plaaslike pub in Vermont.Ons het so vinnige biertjie afgesluk net om ons in die regte stemming te kry vir die naweek en ek kon sommer van meet af sien hierdie naweek gaan ons weer lekker lag. Ons volgende stop was Woolies in Hermanus aangesien hulle die lekkerste patties het. Op die spyskaart vir Vrydag-aand was Hamburgers en chips. Ovenbake chips want dis mos gesonder en ons moes darem iets gesonds inkry die naweek.
Ek het intussen ook vir my 'n ICE ID bandjie bestel. ICE staan vir In Case of Emergency. Ek persoonlik voel dis nogal 'n handige ding om te hê aangesien dit jou nodige inligting verskaf aan mense as jy nie self kan praat nie. Byvoorbeeld wie om te kontak indien jy in 'n ongeluk was. Mediese lidnommer en watter mediese fonds. Jou eie naam en van ens ens. Met die aankoms van die bandjie vra my vrou my wat dit is en ek verduidelik. Sal ek dan nou nie kommentaar kry wat sê ek is 'n gadget guru nie?? Ek vra toe nogal hoe kan sy dit sê. Toe kom die antwoord want dis Bluetooth remote shutter, tripod, ICE ID etc etc. Ek maar net geglimlag en gesê ek maak dit vir my gerieflik en veilig.
Maar terug by die ryery. Ons het effens gedraal en die skemer het ons begin inhaal. Erens tussen Stanford en Gansbaai het Saagie se agterlig gegroet. Robin het my van agter ingery en beduie en geskree maar êrens tussen die wind en die gedreun van die Berserker en die Two Brothers het sy stem weggeraak. In Gansbaai aangekom het ons sommer by die eerste en beste winkel gestop en Coke en 'n chippie gekoop. Ek het duim vasgehou dat Johnnie vir ons genoeg hout agtergelaat het sodat ons darem die patties kan gaar kry.
Met die gesukkel met petrol aan die Kaapse kant van die berg het ons sommer besluit om vol te maak. Dit sou help dat ons nie sukkel met petrol as ons dalk vroeg wil ry nie.
Met die tenke vol en proviant in die rugsakke het ons koers gekies uit die dorp. Panda het voorgevat, Kanarie agter hom en dan ek en Spykerkuif. Daar het intussen 'n pad oopgemaak waarvan nie Panda of Kanarie geweet het nie. Ek het 'n gulde geleentheid gesien om hulle bietjie 'n streep te trek. Hulle het nog so lekker gery toe verdwyn ek en Spyker net agter hulle. Ons het al by die huis gestop toe hoor ons hoe kom hulle aan. Wat dit nog lekkerder gemaak het is dat hulle die verkeerde straat gevat het en toe moes soek vir die regte straat. Ek en Spykerkuif het eers bietjie hulle Kerrie geëet en toe word daar sommer amper dadelik vuur opgesteek en 'n knertsie gegooi.
Op die eerste een!!!!
As julle fyn kyk sal julle sien ek staan met 'n remote in my hand. Ek het belê in 'n tripod vir my foon en 'n Bluetooth remote om die fotos mee te neem. Wat 'n awesome stukkie tegnologie. Vandag se fone neem sulke goeie fotos en met dit kan jy altyd almal in die fotos hê en niemand hoef 'n timer te druk en soos 'n malhaas te hardloop om in die foto te wees nie. R87 oor e-bay en elke sent werd!!!
Ons was veilig by ons bestemming en kon nou die res van die aand in ligte luim deurgaan. Met die hulp van 'n bietjie charcoal het ons die patties gaargekry. Ovenbake chippies was in die oond, met olyf-olie, sout, peper en biltongspice oor. Dit mag dalk na 'n vreemde kombinasie klink maar glo my. HY IS LEKKER!!!
Die patties het ook 'n goeie skeut biltong speserye gekry en kort voor lank het ons lekker gesmul. Boys will be boys en ons het maar laterig/vroegerig die volgende oggend gaan slaap. Ek het darem seker so 3-4 ure slaap ingekry en 6:00 het daar 'n wekker afgegaan. Met die wekker het daar ook druppels op die dak begin val en by my het daar 'n ander wekker afgegaan. Ons het sommer so terwyl elkeen in sy bed lê vir mekaar gesê ons kan maar rustig wees en eers die weer bietjie uitkyk. So gesê so gemaak. Ons het so stuk-stuk opgestaan en 'n koffie deurgewerk. Van die manne was maar sku vir die reën so ek het dit maar kalm gevat. Reën het my eintlik nog nooit gepla nie aangesien ek al watersopnat op my vorige Malgas trip gereën het.
Die weer het begin skietgee en ons het begin klaarmaak want ek kon toe sommer sien dié dag gaan bitter mooi uitdraai. Ons het in die pad geval en eers seelangs gery en vandaar na Uilkraal se kruis. Ek het besluit om die roete te ry wat ek en Hommel Desember saam met Oom Foe-rie, ETS en Straddle gery het. Dit was vir my 'n baie mooi pad en die fotos moet maar hulle eie gesprek voer oor hoekom ek so sê.
Net by Uilenes verby het ons links gedraai in die rigting van Beloftebos. By die volgende T –aansluiting regs en net 'n paar honderd meter later weer links. Op hierdie pad het ons toe ook gesien waarvandaan Hermanuspietersfontein se druiwe kom. Brunia Wyne sit ook op die pad. Ons het 'n skelm paadjie gevat wat na regs uitdraai en 'n ent verder gestop vir 'n breuk. Dit het begin warm word en ek het my thermals uitgezip.
Hierdie stukkie pad is werklik prentjiemooi. Bo op die plato het ons weer gestop. Spykerkuif het vergeet om sy topbox toe te maak. Ons het die uitsig so bietjie staan en beloer en ek het die manne net gou tips gegee aangesien ek die pad al voorheen gery het. Ek het geweet daar is 'n sand stukkie en dat die pad sulke vals sand gate het. Ek het sommer voor gevat en die einste sand stukkie het my amper laat grond koop. Maar soos die DS manne al weet, staan op, kyk op, en maak OOP!! Saagie het effens gekla teen die limiter maar ek is deur en het bo gebly. Panda moes self mooi stokke vat om ongeskonde deur te kom. By ons volgende stop hoor ek Kanarie en Spykerkuif het amper vir ons lekker vars bees-steaks gereël aangesien hulle 'n onderonsie met 'n paar beeste teen die pad gehad het.
Ons volgende stop was Gunners in Napier. Hier het ons elkeen 'n lekker Spitfire ontbyt en lekker sterk koffie deurgewerk. Soos altyd is die diens goed en die kos lekker!! En boonop is die koffie refills so ons bekers was deurentyd vol.
Ons het rustig uit Napier gery en die ore oopgedraai Bredasdorp toe. Die tyd het alreeds die middelpunt van die horlosie bekruip en ek het besluit ons moet gou die Mans-apteek besoek sodat ons nie later betrap word met geen voggies vir die aand nie. Aankope is gedoen en ek het seker vir die eerste keer in my loopbaan by die Shoprite groep nie in 'n winkel ingestap nie.
Ons het gou volgemaak by die plaaslike vulstasie en kon voel die sonnetjie begin nou sommer lekker bak. Die man by die vulstasie het gesê die pad is maar skurf en ons moet mooi ry. Ons het weggetrek en weggedraai Malgas toe. Daar was nie veel te siene op die pad nie en ons het maar aangestoot. By die T-aansluiting het ons gestop en eers bietjie asem geskep.
Die manne het sommer direk op die pont opgery aangesien daar 'n klompie bakkies toe net van hom afgery het. Volgens Wikipedia is Malgas se pont die laaste van sy soort in Suid-Afrika.
3 manne trek die handgedrewe oor die rivier. Koste vir die 4 fietse was R70 of R17.50 per fiets. Ek moet sê die uitsig vanaf die pont stroom-op en stroom af is nogal iets besonders.
Daar het ook 2 girls met 'n tou geswaai van die wal af tot in die rivier. Het dit nie lekker gelyk nie!! Want in die pakke raak dit effens warm.
Oor die pont is ons die passie uit en was hy nou vir jou sinkplaat!! Hy sal wragtie jou stopsels en jou valstande losskud! Ons het later regs weggedraai Witsand toe en die pad het lekker oopgelê voor ons. 2 bakkies was omtrent die enigste verkeer en ons kon lekker staan en onsself net geniet.
'n Redelike entjie verder was ek heel agter. Pad het 'n 90 grade draai na links gemaak en daar was 'n klompie perde in die kamp links. Ek het lekker sit en kyk na die perde en toe ek my kop terugdraai na die middelpunt vang my oog 'n skaduwee regs langs my. Amper soos 'n vliegtuig wat langs jou vlieg en 'n skaduwee maak. Enigste moeilikheid was ek het glad nie 'n vliegtuig gehoor nie. En 'n duif of tarentaal maak nie so groot skaduwee nie. Met die draai van my kop en die gewaarwording van wat ek sien ry ek toe amper van die pad af. 'n Hele entjie bokant my sweef 'n aasvoël met 'n vlerkspan wat 'n Boeiing sal laat skaam lyk. Die ou het gedraai en toe sien ek daar is nog een. Ek is bitter spyt ek het nie gestop en fotos geneem nie. Oh well, beteken ek sal moet teruggaan en die groot Kanon(CANON) moet saamvat. Hierdie was my hoogtepunt vir die naweek. Ergste van als is nie een van die ander manne het dit gesien nie.
Ek het ingehaal en toe ons Witsand binnekom was almal dit eens. Ons is dors. Niemand van ons ken eintlik Witsand nie so ek ry toe sommer blindelings net so al met die pad langs en hier uit die niet verskyn daar 'n lekker pub voor teen die see. Ons het langs mekaar ingetrek en met die opkyk sien ek hier staan so Hyundai karretjie met Malmesbury groot op die deur geskryf. Vroeër het Madri kommentaar gelewer op Gesigboek toe ons inteken by Gunners in Napier. Sy was die naweek daar in Witsand vir 'n troue.
Altyd snaaks hoe sekere plekke mens net dadelik aantrek. Infanta was dadelik vir my prentjie-mooi, so ook Waenhuiskrans en Arniston. Vir beide Waenhuiskrans en Arniston het my vrou ook dadelik 'n liefde gekry en ek reken dit sal dieselfde wees met Infanta en Witsand. Witsand se mooi strand is dadelik 'n trekpleister. Die riviermonding is self baie mooi en ek sal dink dat mens lekker hier sal kan bly as jy 'n boot het.
Ons het rustig 'n biertjie genuttig 'n foto of 6 geneem en toe in die pad geval en sommer so deur die dorp gery oppad terug na die kruis toe. Daar aangekom het ons by 'n kruispad te staan gekom. Letterlik. Grondpad was 67km en dan het die teerpaad so oop en reguit voor ons uitgelê. Panda het voorgestel ons hou by die teer. Man was skrikkerig vir val en dan kan dit sy planne in die wiele ry vir oorsee gaan. So teer was dit toe gewees. Heidelberg toe.
En wat 'n lifelike teerpad was dit nie! Die 4 fietse se naalde het lekker hoog gelê en ons het die reuke van die veld ingedrink terwyl die kilometers onder die wiele deurgedraf het.
Op die N2 het ons net gou gestop en paar woorde gepraat. Van hier het die wind ons laat mooi-sit op ons sale. Volgende stop was Swellendam sodat ons bietjie verversings vir die aand kan aankoop. Op die spyskaart was steak, kardoesies en mushroomsous. Ek en Kanarie het ingedraai by Swellendam en by die Checkers gestop om die nodige aankope te doen. Panda en Spykerkuif het by Buffeljags gestop om petrol in te gooi. Toe hulle weer daar wegvlieg hou Panda sommer verby oppad Riviersonderend toe. Spykerkuif ry hom toe in net so anderkant die Breerivier en toe bel hulle en sê hulle wag vir ons. Ek en Kanarie het die nodige goed gekoop, als mooi gepak en gou petrol ingegooi.
Daarna by die res aangesluit en die stuk ingesit Riviersonderend toe. Die N2 was betreklik stil en ek het by tye sommer aan die anderkant van die pad in die geel-streep gery en fotos geneem van Spykerkuif.
Toe ons wegdraai anderkant Riviersonderend op die Van Brakelstoor pad slaan 'n blink gedagte my. As ek die GoPro omdraai neem ek lekker die manne agter my af terwyl hulle ry. Ek maak ook toe so. Toe die manne my nie meer in hulle spieels gewaar nie het hulle gestop en Spykerkuif het omgedraai en kom kyk waar ek is. Ek verduidelik toe dat en die kamera omgedraai het en hulle agter my moet ry sodat ek kan fotos neem.
In Franskraal aangekom het ons gou by die huis gestop en als afgelaai. Ons het hout nodig gehad. Ek het geweet waar om die nodige hout te kry. Ons het elkeen vir ons 'n biertjie ingepak en afgesit Blou Sloep toe. Halfpad Blou Sloep toe kom Spykerkuif verby my en Panda gejaag. Ons stop toe, Kanarie het sy sleutels in die huis vergeet en sit gestrand. Spyker het toe teruggedraai en gou gaan oopsluit terwyl ek en Panda die laaste stukkie Blou Sloep toe gery het.
By die Blou Sloep het ons rustig 'n biertjie gedrink en toe seelangs gery tot by die strand. Vandaar gou na die hout omie. 3 sakke hout later in topbokse en ons is oppad huis toe om 'n lekker vuurtjie te gaan maak vir 'n welverdiende steakie.
My en Spykerkuif te T-bones is ingevoer van Prins Alfred Hamlet. Meer spesifiek Geldenhuys Slaghuis waar ek seker al 14 jaar steak koop. Man-man 'n 700g T-Bone.
Net om te wys ons kan gekultiveerd ook wees.
Die steakies het ons baie stadig gebraai en die resultaat??
Nou kyk, ons mag dalk 'n klomp manne bymekaar wees, maar as die manne begin kosmaak, gaan jy verseker lekker eet.
En dit is die resultaat van ordentlike steak.
Na 'n goeie nag se rus het ons opgestaan en rustig begin klaarmaak. Hommel het laat weet hy en Deo is lus vir bietjie gatskuur. Ek het gesê hulle moet sommer tot by ons ry in Franskraal dan kan ons vandaar grondpad vat Grootbos verby Hermanus toe waar ons middag-ete sou nuttig. Ons het gou die huis opgeruim en toe het Hommel en Klossie ook net daar aangekom. Die krag sou die heel dag af wees aangesien Eskom aan die kragdrade sou werk wat met die brand beskadig is.
Ons het weer dieselfde roete geneem oor die berg en knap voor Uilenes links gedraai. Die pad loop oor die berg en kom verby Grootbos uit op die Gansbaai-Stanford pad. Stanford het ons gestop om gou vol te maak met die duur vloeistoffies.
Ons het die pad gevat Hermanus toe en so paar mense in Hermanus eers die skrik op die lyf gejaag. Die plan was sushi te eet vir middag-ete aangesien ons nie eintlik ontbyt geëet nie. Dit sou ook Spykerkuif se eerste ontmoeting met sushi wees.
Sabre Tooth Panda
Hoe werk die stokkie goetertjies?
Spykerkuif het nie vreeslik van die smaak gehou nie en ek en Panda het sy orige sushi verslind. Vandaar is ons na Hermanus se nuwe hawe. Meer spesifiek Gecko Bar. Hier het ons elkeen 'n lekker yskoue draught gedrink en pizza bestel. Panda het hier verbygehou en net 'n biertjie gedrink. Ons het die lekkerste pizza geëet met die mooiste uitsig!
Ons het vir Panda gegroet en nog saamgery tot by Hemel-en-Aarde se kruis. Hier het ons gewuif en toe regs gedraai in die rigting van Caledon. Net verby La Vierge Restaurant draai daar 'n pad links af na Karwyderskraal. Ons het die pad nog nie gery nie en ek moet se dis nogal 'n mooi pad wat jou oor die wal van 'n dam vat. Al wat minder mooi was is die swartgebrande landskap weerskante van ons. Ek dink altyd so aan die diertjies wat omkom in sulke brande. Wat erg is, is dat sulke brande ook lewe bring. Protea saad het sulke ekstreme hitte nodig om te ontkiem.
Ons het na Botrivier gery en vandaar deur die Van der Stel pas na die Grabouw/Villiersdorp pad. Spykerkuif het voor gevat, ek 2de en Hommel, Klossie en Kanarie after my. Die pad is prentjie mooi en ons het ook verby Kolkol gery. As jy nie weet wat dit is nie, gaan Google dit. http://www.kolkol.co.za is verseker nog op my lysie van plekke om te besoek. Ek het een van die draaie bietjie vinnig genader, my brein het skielik van overly relaxed na overly intense gegaan. Ek het gelukkig gestaan. Eerste trap op die agterrem het hy nie gevat soos ek gehoop het nie. Die 2de trap het ek die agterwiel gelock en Saagie het begin dwars trek. Ek het skiet gegee op die agterrem en hom weer gelock en toe met my voet steeds op die rem my regterhand begin draai om meer krag op die agterwiel te sit. Ek het ook besluit dat ek maar crashbars moet kry, nie dat ek hou van val nie, maar om my fiets te beskerm. Lang storie kort het ek die draai net-net gemaak. Spykerkuif het so entjie verder langs die pad gestop en gesê dieselfde draai het hom ook amper uitgevang.
Erens op my lysie van Things to do is verseker 'n Trax off-road kurses sodat ek bietjie meer paraat kan wees en as dit nodig is my fiets dwars deur so draai ry as ek skielik in die moeilikheid is. Maar dit als kom met ondervinding. Die draai het my ook net attent gemaak daarop dat ek te vinnig ry en moet ontspan en die natuur geniet. Kanarie het ook gestop en eers gou vir my en Spykerkuif gepreek. Die nuus het gekom dat Hommel 'n oproep van een van die pakhuise gekry het en moes terugdraai om die pakhuis te gaan besoek. Klossie het sommer saam met hom gery. Ons het skaars weggetrek toe ek sien hoe Spykerkuif ook redelik wyd gaan draai om die een draai. Ergste is daar is net na die draai 'n laagwaterbruggie en toe kom daar nog 'n vrou met 'n Terios ook van voor.
Ons is darem veilig hier verby en het toe rustig gery tot by die Villiersdorp pad. Ons het die laaste stukkie gery tot net oor die brug en afgedraai Franschhoek toe . Spyker het net na die afdraai gestop en ons het mekaar gegroet. Vandaar het ek en Kanarie rustig die pas geklim en deur die mooie Franschhoek gery. So entjie voor Kooperasie Stories was daar 'n oponthoud in die pad, gelyk of 'n lorrie se dryf-as gebreek het. Net anderkant dit by Simondium het my en Kanarie se paaie verskillende rigting ingeslaan. Ons het gegroet en ek het die laaste stukkie huis toe rustig gery.
Ek moet sê dit was weereens 'n naweek van lekker lag, die mooiste natuurtonele en skoon vars lug. Ons in die Weskaap is soos die Ingilsman sê "Spoilt for choice". Mens sit met hierdie pragtige natuurskoon op jou voorstoep en dan weet die meeste mense nie eers daarvan nie. 789km gery vir die naweek met 'n gemiddelde petrolverbruik van 20,2km/l.
Ek laat julle met 'n gedagte van John Lennon en Ralph Waldo Emerson
Don't go where the path my lead… Go instead where there is no path and leave a trail…" ~ Ralph Waldo Emerson